RO Jurnalul Oficial al Uniunii Europene L 10/25

DECIZIA COMISIEI

din 13 ianuarie 2009

privind neincluderea flurprimidolului în anexa I la Directiva 91/414/CEE a Consiliului și retragerea autorizațiilor pentru produsele de protecție a plantelor care conțin această substanță

[notificată cu numărul C(2008) 8967]

(Text cu relevanță pentru SEE)

(2009/28/CE)

COMISIA COMUNITĂȚILOR EUROPENE,

având în vedere Tratatul de instituire a Comunității Europene,

având în vedere Directiva 91/414/CEE a Consiliului din 15 iulie 1991 privind introducerea pe piață a produselor de uz fitosanitar (1), în special articolul 8 alineatul (2) al patrulea paragraf,

întrucât:

(1) Articolul 8 alineatul (2) din Directiva 91/414/CEE prevede că un stat membru poate autoriza, de-a lungul unei perioade de 12 ani de la data notificării respectivei directive, introducerea pe piață a produselor de protecție a plantelor care conțin substanțe active care nu sunt menționate în anexa I la directiva respectivă și care se află deja pe piață la doi ani de la data notificării, timp în care se efectuează o examinare progresivă a acestor substanțe în cadrul unui program de lucru.

(2) Regulamentele (CE) nr. 451/2000 (2) și (CE) nr. 1490/2002 (3) ale Comisiei stabilesc normele de punere în aplicare a etapei a treia a programului de lucru menționat la articolul 8 alineatul (2) din Directiva 91/414/CEE și stabilesc o listă cu substanțe active care urmează să fie evaluate în vederea posibilei lor includeri în anexa I la Directiva 91/414/CEE. Pe această listă este inclus flurprimidolul.

(3) Efectele flurprimidolului asupra sănătății oamenilor și asupra mediului, în domeniile de utilizare propuse de notificator, au fost evaluate în conformitate cu dispozițiile prevăzute de Regulamentele (CE) nr. 451/2000 și (CE) nr. 1490/2002. În plus, regulamentele menționate anterior desemnează statele membre raportoare care trebuie să înainteze Autorității Europene pentru Siguranța Alimentară (EFSA) rapoartele de evaluare și recomandările relevante, în conformitate cu articolul 10 alineatul (1) din Regulamentul (CE) nr. 1490/2002. Pentru flurprimidol, statul membru raportor a fost Finlanda și toate informațiile pertinente au fost prezentate la 20 aprilie 2007.

(4) Raportul de evaluare a făcut obiectul unei revizuiri inter pares de către statele membre și EFSA în cadrul Grupului de lucru pentru evaluare și a fost prezentat Comisiei la 31 iulie 2008, sub forma concluziilor EFSA privind revizuirea inter pares a evaluării riscului de pesticid în cazul substanței active flurprimidol (4). Raportul de evaluare a fost revizuit de către statele membre și Comisie în cadrul Comitetului permanent pentru lanțul alimentar și sănătatea animală și a fost finalizat la 26 septembrie 2008, sub forma raportului Comisiei de examinare a flurprimidolului.

(5) În cursul evaluării acestei substanțe active, a fost identificat un număr de aspecte problematice. În special, pe baza informațiilor disponibile, s-a constatat că nivelul de expunere a operatorului și a lucrătorului depășește NAEO (nivelul acceptabil de expunere a operatorilor) în toate scenariile și condițiile de utilizare evaluate. În plus, nu a fost disponibilă nicio informație privind profilului impurității loturilor utilizate în studiile toxicologice. În consecință, pe baza informațiilor disponibile, nu s-a putut concluziona că flurprimidolul îndeplinește criteriile pentru a fi inclus în anexa I la Directiva 91/414/CEE.

(6) Comisia l-a invitat pe notificator să-și prezinte observațiile cu privire la rezultatele revizuirii inter pares și la intenția sa de a susține sau nu în continuare includerea acestei substanțe în anexă. Notificatorul și-a prezentat observațiile, care au fost examinate cu atenție. Cu toate acestea, în ciuda argumentelor invocate de notificator, aspectele problematice identificate nu au putut fi înlăturate, iar evaluările efectuate pe baza informațiilor transmise și evaluate în cursul reuniunilor experților EFSA nu au demonstrat că, în condițiile de utilizare propuse, produsele de protecție a plantelor care conțin flurprimidol ar îndeplini, în general, cerințele prevăzute la articolul 5 alineatul (1) literele (a) și (b) din Directiva 91/414/CEE.

(7) Prin urmare, flurprimidolul nu ar trebui inclus în anexa I la Directiva 91/414/CEE.

(8) Ar trebui luate măsuri pentru a se asigura faptul că autorizațiile acordate produselor de protecție a plantelor care conțin flurprimidol sunt retrase într-o perioadă precizată de timp și nu sunt reînnoite și că nu se mai acordă autorizații noi pentru astfel de produse.

(9) Orice perioadă de grație acordată de un stat membru pentru eliminarea, depozitarea, introducerea pe piață și utilizarea stocurilor existente de produse de protecție a plantelor care conțin flurprimidol nu ar trebui să depășească 12 luni, pentru a permite utilizarea stocurilor existente într-o singură perioadă de vegetație suplimentară, ceea ce garantează faptul că produsele de protecție a plantelor care conțin flurprimidol rămân disponibile pentru producătorii agricoli timp de 18 luni de la adoptarea prezentei decizii.

(10) Prezenta decizie nu exclude prezentarea unei cereri pentru flurprimidol, în conformitate cu dispozițiile articolului 6 alineatul (2) din Directiva 91/414/CEE, ale cărei norme de punere în aplicare au fost prevăzute în Regulamentul (CE) nr. 33/2008 al Comisiei (5), în vederea unei posibile includeri a flurprimidolului în anexa I la directiva menționată anterior.

(11) Măsurile prevăzute în prezenta decizie sunt conforme cu avizul Comitetului permanent pentru lanțul alimentar și sănătatea animală,

ADOPTĂ PREZENTA DECIZIE:

Articolul 1

Flurprimidolul nu este inclus ca substanță activă în anexa I la Directiva 91/414/CEE.

Articolul 2

Statele membre se asigură că:

(a) autorizațiile pentru produsele de protecție a plantelor care conțin flurprimidol sunt retrase până la 13 iulie 2009;

(b) de la data publicării prezentei decizii, nu se acordă și nu se reînnoiește nicio autorizație pentru produse de protecție a plantelor care conțin flurprimidol.

Articolul 3

Orice perioadă de grație acordată de statele membre în conformitate cu dispozițiile articolului 4 alineatul (6) din Directiva 91/414/CEE este cât mai scurtă posibil și expiră cel târziu la 13 iulie 2010.

Articolul 4

Prezenta decizie se adresează statelor membre.

Adoptată la Bruxelles, 13 ianuarie 2009. Pentru Comisie Androulla VASSILIOU Membru al Comisiei

(1) JO L 230, 19.8.1991, p. 1.

(2) JO L 55, 29.2.2000, p. 25.

(3) JO L 224, 21.8.2002, p. 23.

(4) EFSA Scientific Report (2008) 151, Conclusion on the peer review of flurprimidol [Raport științific nr. 151 al EFSA (2008), Concluzii ale evaluării inter pares a flurprimidolului], finalizat la 31 iulie 2008.

(5) JO L 15, 18.1.2008, p. 5.